
PASIŪLYMAI
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
[bookmark: restart]1.	pažymi, kad Audito Rūmai atliko išlaidų sričių, apimančių įvairias politikos sritis, susijusias su migracija ir sienų valdymu (4 išlaidų kategorija) ir saugumu ir gynyba (5 išlaidų kategorija), auditą; 
2.	pažymi, kad audituotose išlaidų srityse, susijusiose su migracija ir sienų valdymu, saugumo ir gynybos politika, Audito Rūmai išnagrinėjo 23 operacijų imtį pagal DFP 4 ir 5 išlaidų kategorijas; atkreipia dėmesį į Audito Rūmų paaiškinimą, jog audito apimtis nebuvo nustatyta taip, kad būtų reprezentatyvi šių išlaidų kategorijų atžvilgiu, tačiau, vis dėlto, prisidėjo prie jų patikinimo pareiškimo; pakartoja Parlamento raginimą atlikti auditą taip, kad būtų galima apskaičiuoti tikėtiną klaidų lygį;
3.	apgailestauja dėl to, kad 11 iš 23 Audito Rūmų tikrintų operacijų buvo kiekybiškai įvertinamų klaidų, kurios turėjo finansinį poveikį iš Sąjungos biudžeto finansuojamoms sumoms; pabrėžia, kad tokie atvejai gali turėti neigiamą poveikį reputacijai; 
4.	pažymi, kad 2022 m. valstybės narės paspartino savo nacionalinių programų įgyvendinimą; yra susirūpinęs dėl to, kad vis dar neišmokėtos didelės sumos Prieglobsčio, migracijos ir integracijos fondo (PMIF) (26 proc.) ir Vidaus saugumo fondo (VSF) (33 proc.) atveju, ir atkreipia dėmesį į tai, kad 2014–2020 m. finansavimas turi būti panaudotas iki 2024 m. birželio mėn.;  primygtinai ragina Komisiją labiau stengtis padėti valstybėms narėms veiksmingai įgyvendinti savo atitinkamas nacionalines programas;
5.	pažymi, jog Komisija nepasinaudojo visomis savo, kaip Sutarčių sergėtojos, prerogatyvomis, kad užtikrintų Rumunijos ir Bulgarijos prisijungimą prie Šengeno erdvės, nepaisant to, kad abi šalys nuo 2011 m. atitinka visas sąlygas, taikomas norint tapti visateisėmis Šengeno erdvės narėmis;
6.	apgailestauja dėl praktikos Komisijoje, kai Parlamentui pateikiamas dažnai tik labai mažas informacijos apie ES teisės aktų įgyvendinimą kiekis; ragina Komisiją imtis iniciatyvos ir aktyviau skelbti tokius statistinius duomenis siekiant įrodyti, kad įvairių krypčių politika yra būtina ir proporcinga siekiant jos tikslo;
7.	palankiai vertina skubius Migracijos ir vidaus reikalų (HOME) GD veiksmus prasidėjus Rusijos agresijai, visų pirma, laiku parengtą sprendimą pirmą kartą pradėti taikyti Laikinosios apsaugos direktyvą; 
8.	pažymi, kad, palyginti su ankstesniais metais, prie išorės sienų atvykstančių asmenų, neturinčių dokumentų, skaičius toliau didėja; atkreipia dėmesį į HOME GD veiksmus kuriant partnerystes siekiant kovoti su prekybos žmonėmis tinklais, siekiant padėti valstybėms narėms įgyvendinti perkėlimo ir kitus perdavimo mechanizmus ir gerinti greitas ir veiksmingas prieglobsčio ir grąžinimo procedūras, pvz., tas, kuriomis ES vizų politika susiejama su dvišaliu bendradarbiavimu, kita vertus, atkreipia dėmesį į veiksmus, kuriais skatinama teisėtai gyvenantiems ne ES šalių piliečiams skirta integracijos politika; ragina Komisiją toliau kurti strategiją dėl veiksmingesnio į ES atvykstančių asmenų grąžinimo, visapusiškai laikantis Pagrindinių teisių chartijos ir paisant tų asmenų žmogaus teisių; be to, ragina Komisiją nesiliauti plėtus savo išorės bendradarbiavimą migracijos ir prieglobsčio srityje, tinkamai atsižvelgiant į SESV 218 straipsnį, taip pat skatinti teisėtai gyvenančių ne ES šalių piliečių integracijos politiką, remiant PMIF;
9.	ragina Komisiją užtikrinti didesnį vidaus reikalų programų ir lėšų panaudojimo trečiosiose šalyse, taip pat KVTBP finansavimo, kurį ji naudoja tokiose šalyse kaip Tunisas ir Libija, skaidrumą ir atskaitomybę; ragina Komisiją parengti viešai prieinamą visų su migracija susijusių išlaidų trečiosiose šalyse apžvalgą, ir primygtinai ragina atlikti ex ante poveikio žmogaus teisėms vertinimus, susijusius su išlaidomis migracijai trečiosiose šalyse, taip pat dalytis šiais vertinimais su Parlamentu, kai to reikalaujama pagal taisykles;
10.	pripažįsta, kad Teisingumo ir vartotojų reikalų (JUST) GD nuolat padeda įgyvendinti Komisijos politiką, susijusią su teisinės valstybės principo laikymusi Sąjungoje, visų pirma, kalbant apie metinę ES teisingumo rezultatų suvestinę ir trečiąją metinę teisinės valstybės principo taikymo ataskaitą, kurioje pirmą kartą pateiktos rekomendacijos valstybėms narėms; ragina Komisiją atidžiai stebėti, kaip veiksmingai laikomasi atitinkamoms valstybėms narėms pateiktų rekomendacijų, ir imtis veiksmų, jei nacionaliniu lygmeniu nebus priimtos tinkamos priemonės esamoms problemoms spręsti;
11.	susirūpinęs atkreipia dėmesį į Europos ombudsmeno specialųjį pranešimą, kuriame siekiama išsiaiškinti, per kiek laiko Komisija atsako į prašymus leisti visuomenei susipažinti su dokumentais, šiame dokumente nurodyta, kad 85 proc. atvejų Komisija neišnagrinėja kartotinių prašymų per teisės aktuose nustatytus terminus; ragina Komisiją skubiai spręsti šį klausimą ir laikytis Reglamento (EB) Nr. 1049/2001 dėl galimybės visuomenei susipažinti su dokumentais, kuris yra pagrindinė išankstinė skaidrumo ir visuomenės pasitikėjimo Komisija sąlyga; primena, kad 2022 m. ombudsmenė primygtinai paragino Komisiją nuosekliau vertinti prašymus leisti susipažinti su dokumentais, susijusiais su ES ekonomikos gaivinimo lėšomis, ir geriau paaiškinti savo argumentus, jei ji nuspręstų neatskleisti prašomos informacijos[footnoteRef:1], ir kad ombudsmenė pradėjo tyrimą dėl Komisijos atsisakymo leisti visuomenei susipažinti su dokumentais, susijusiais su jos pasiūlymu dėl Reglamento dėl Europos sveikatos duomenų erdvės[footnoteRef:2]; [1:  https://www.ombudsman.europa.eu/lt/news-document/en/163567]  [2:  https://www.ombudsman.europa.eu/lt/case/lt/62762] 

12.	labai apgailestauja dėl to, kad Komisija nesiėmė vykdymo užtikrinimo priemonių ir nesiėmė teisėkūros veiksmų atsižvelgdama į Parlamento rekomendaciją, be kita ko, remdamasi 2023 m. birželio 15 d. rekomendacija Tarybai ir Komisijai atlikus su programos „Pegasus“ ir lygiaverčių šnipinėjimo programų naudojimu susijusių galimų pažeidimų ir netinkamo administravimo taikant Sąjungos teisę tyrimą; ragina Komisiją laikytis lojalaus Sąjungos institucijų bendradarbiavimo principo ir laikytis Pagrindų susitarime ir Tarpinstituciniame susitarime dėl geresnės teisėkūros nustatytų įsipareigojimų;
13.	yra labai susirūpinęs dėl atskleistos informacijos apie interesų konfliktus, susijusius su aukšto lygio Komisijos pareigūnais, ir tinklo X reklamos kampanijos, susijusios su Seksualinės prievartos prieš vaikus reglamentu, naudojimo; ragina Komisiją paskelbti visus Parlamento prašomus dokumentus ir užtikrinti visišką skaidrumą šiuo atveju;

